અફર્કોસ, ‘ઓકે જાનૂ’ પણ રીમેક છે એટલે ફ્રેમ-બાય-ફ્રેમ સરખી છે. અમેરિકા જવાનું સપનું લઈને મુંબઈ આવેલો વિડિયો-ગેમ ડિઝાઇનર યુવાન આદિત્ય (આદિત્ય રૉય કપૂર) પૅરિસ જઈને આર્કિટેક્ચર ભણવાનું સપનું લઈને ફરતી યુવતી તારા (શ્રદ્ધા કપૂર)ને મળે. બન્નેની કેમિસ્ટ્રી ક્લિક થાય, એકબીજા સાથે ફરે-હરે, ગીતો ગાય અને પ્રેમમાં પડે. લગ્ન અને બાળકોની બબાલમાં ન માનતાં આ બન્ને છૂટાં પડતાં પહેલાં સાથે રહેવા માટે લિવ-ઇનમાં રહે અને ત્યાં જ નસીરુદ્દીન શાહ-લીલા સૅમસનનો સંબંધ જોઈને સાથે રહેવાના અને એકબીજાની જવાબદારી ઉપાડવાના પાઠ શીખે. ફાઇન. વાત સરસ છે, પરંતુ હિન્દી અવતરણની પ્રક્રિયામાં એ મૂળ મૅજિક ક્યાંક વરાળ થઈને ઊડી ગયો છે.